**РЕШЕНИЕ № ПВ – 30 – ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение:** **„Автосалон, склад за промишлени стоки, фотоволтаична централа, офиси и жилищно строителство”**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение: имот № 36498.342.9, землище на гр. Карлово**

**Възложители: И. Тухчиев,** гр. Сопот

**А. Костадинов,** гр. Карлово

Характеристика на инвестиционното предложение:

Инвестиционното предложение предвижда след промяна предназначението на земеделски имот с площ от 6,5 дка, собственост на Възложителите, изграждането на гореописания комплекс -открита площадка за автомобили втора употреба, склад за промишлени стоки и офисно-жилищна сграда.

Водозахранването на обекта ще се осъществява от собствен водоизточник, разположен на територията му - сондажен кладенец с дълбочина около 15м, Отпадъчните води ще се заустват във водоплътна яма.

За нуждите на обекта ще се консумира ел. енергия от съществуващата в района разпределителна мрежа.

Не се налага изграждане на нова пътна инфраструктура. Обектът граничи с полски общински пътища.

Инвестиционното предложение /ИП/ попада в обхвата на т.2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС.

Имотът, предмет на инвестиционното предложение не попада в границите на защитени зони от мрежата „Натура 2000” и в защитени територии, съгласно Закона за защитените територии. Най-близката защитена зона е BG000493 „Централен Балкан Буфер” за опазване на природните местообитания и на дивата флора и фауна, приета от МС с Решение № 802/04.12.2007г. (ДВ бр. 107/2007г.). Предвид местоположението и характера на инвестиционното предложение, извършената преценка за вероятната степен на отрицателно въздействие е, че не се очаква значително отрицателно въздействие върху защитената зона.

**мотиви:**

1. **Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

##### Разглежданото инвестиционно предложение ще се осъществи на три етапа, както следва:

първи етап: Смяна предназначението на земята от земеделска на земя за неземеделски нужди.

втори етап: Обособяване на площадка за изложение на автомобили, която ще се разположи на площ около 1000 м2, в западната част на имота. Изграждане на склад за промишлени стоки, изграждане на жилищна сграда с обслужващ партер (офиси). Изграждане и пускане в експлоатация на собствен водоизточник за вода за битови нужди, след получаване на разрешение по реда на Закона за водите.

трети етап: Монтаж на покрив на фотоволтаична система за производство на електроенергия за собствени нужди, с мощност до 30 КВт.

* В хода на експлоатация на обекта не се предполага значително замърсяване и дискомфорт на околната среда. Предвидено е разделно събиране на отпадъците в рамките на имота. От дейността на обекта не се предвиждат технологични отпадъчни води.
* За обслужването на обекта ще се използва съществуващата пътна инфраструктура без промяна и без изграждане на нова.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.
* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и извън границите на защитени територии, съгласно Закона за защитените територии.
* С реализацията на инвестиционното предложение не се засяга и не се очаква влошаване състоянието на предмета на опазване на най-близката защитена зона BG0001493 „Централен Балкан-буфер”.
* С писмо изх. № КД-04-418/10.12.2014г. БДУВ ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда, като е определила степента на въздействие от реализацията на ИП като незначителна.

**III. Способността за асимилация на екосистемата в естествената околна среда**:

* Във връзка с поискано становище,определящо степента на значимост на въздействието и риска за човешкото здраве, с писмо изх. № 1634/11.03.2015 г., РЗИ- Пловдив е потвърдила липсата на здравен риск при осъществяване на инвестиционното предложение.
* Реализирането и експлоатацията на инвестиционното предложение не е свързана с генериране на емисии и отпадъци, от които да се очаква наднормено замърсяване на околната среда.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строително-монтажните дейности и експлоатацията на инвестиционното предложение ще е ограничен и локализиран в рамките на разглеждания имот.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Въздействието по-време на експлоатация върху компонентите на околната среда се класифицират като дълготрайно, постоянно, възстановимо с малък териториален обхват, с незначителен кумулативен ефект и не се предполага негативни въздействия върху здравето на хората и компонентите на околната среда.
* Не се очакват трансгранични въздействия от строително-монтажните дейности както и от последващата експлоатация на инвестиционното предложение.

**V. Обществен интерес към предложението за строителство, дейности или технологии:**

 Възложителят е уведомил за своето инвестиционно предложение кмета на Община „Карлово“, както и засегнатото население чрез обява във вестник и публикация в интернет страницата на Общината. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 26.03.2015г.**

*Директор на РИОСВ - Пловдив*